2423 കുടുംബങ്ങള്ക്ക് നാളെ ഭൂമിയുടെ അവകാശം ഇടുക്കി: സര്ക്കാരിന്റെ നൂറുദിന കര്മ പരിപാടിയുടെ ഭാഗമായി നാളെ നടക്കുന്ന പട്ടയമേളയില് 2423 കുടുംബങ്ങള്ക്ക് ഭൂമിയുടെ അവകാശം ലഭിക്കും. ഇടുക്കി താലൂക്കിന് കീഴില് ഇടുക്കി താലൂക്ക്, കട്ടപ്പന എല്.എ ആഫീസ്, ഇടുക്കി എല്.എ ആഫീസ്, മുരിക്കാശേരി എല്.എ, വനാവകാശരേഖ കളക്ടറേറ്റ് 1748, ഉടുമ്ബന്ചോല താലൂക്കിന് കീഴില് നെടുങ്കണ്ടം എല്.എ ആഫീസ്, രാജകുമാരി എല്.എ ആഫീസ്, സബ്കളക്ടര് 157, പീരുമേട് എല്.എ ആഫീസ് 33, ദേവികുളം താലൂക്ക് ആഫീസ് 230, തൊടുപുഴ താലൂക്ക് ആഫീസ് 255 എന്നിങ്ങനെയാണ് താലൂക്കുകളില് വിതരണം ചെയ്യുന്ന പട്ടയങ്ങളെന്ന് ജില്ലാ കളക്ടര് പറഞ്ഞു. ജില്ലയിലെ വിവിധ പട്ടയ വിതരണ ആഫീസുകള് മുഖാന്തിരം വിവിധ ഭൂമി പതിവു ചട്ടങ്ങള് പ്രകാരമാണ് പട്ടയം നല്കുന്നത്. ഓരോ താലൂക്കിലും പത്തുപേരെ വീതം ഉള്ക്കൊള്ളിച്ചാണ് പരിപാടി നടത്തുന്നത്. ബാക്കിയുള്ളവര്ക്ക് അതത് പട്ടയം ആഫീസുകളില് നിന്നും താലൂക്ക് ആഫീസുകളില് നിന്നും പട്ടയം വാങ്ങാം. കുയിലിമല ജില്ലാ കളക്ടറേറ്റ് കോണ്ഫറന്സ് ഹാളില് രാവിലെ 11.30ന് സംസ്ഥാനതല ഉദ്ഘാടന പരിപാടിക്കുശേഷം ചേരുന്ന ചടങ്ങില് മന്ത്രി റോഷി അഗസ്റ്റിന് പട്ടയമേള ഉദ്ഘാടനം ചെയ്യും. ഡീന് കുര്യാക്കോസ് എം.പി യോഗത്തില് അദ്ധ്യക്ഷനായിരിക്കും. ജില്ലാ കളക്ടര് ഷീബാ ജോര്ജ് റിപ്പോര്ട്ട് അവതരിപ്പിക്കും. ജില്ലാതല ചടങ്ങിനോടനുബന്ധിച്ച് ഇടുക്കി താലൂക്ക്, കട്ടപ്പന എല്.എ ആഫീസ്, മുരിക്കാശേരി എല്.എ ആഫീസ് എന്നിവിടങ്ങളിലും പട്ടയവിതരണമേള നടക്കും. താലൂക്ക് തലത്തില് എം.എല്.എമാര് പരിപാടി ഉദ്ഘാടനം ചെയ്യും.